Men efter han den 11. april blev anholdt af britisk politi på ambassaden, har de to svenske kvinder presset på for at få genoptaget deres sager.

- Vi vil gøre alt i vores magt for at få anklagemyndigheden til at genåbne den svenske efterforskning. Så længe sagen ikke er forældet, har min klient et håb om erstatning, har Elisabet Massi Fritz, der er advokat for en af kvinderne, sagt til nyhedsbureauet AFP.

Wikileaks ser nyheden som en anledning for grundlæggeren til at rense sit navn, siger Kristinn Hrafnsson, der er chefredaktør.

- Siden Julian Assange blev anholdt 11. april 2019 har der været betragteligt politisk pres på Sverige for at få genåbnet efterforskningen, men der har altid været politisk pres på denne her sag, lyder det i en udtalelse.

Voldtægtssagerne mod Julian Assange blev i første omgang droppet i 2015, fordi der var gået for lang tid, men efter Assange i begyndelsen af april blev anholdt på ambassaden i London, har anklagemyndigheden i Sverige altså besluttet sig for at genåbne sagerne, inden de helt falder for forældelsesfristen i august 2020.

Også USA vil have fingre i Assange

Svenskerne vil nu have udleveret den 47-årige Assange, der er blevet idømt 50 ugers fængsel for at have brudt sin kaution. Han kan udleveres efter 25 uger, men svenskerne er ikke de eneste, der vil have Julian Assange udleveret.

Også USA har nemlig gjort krav på Assange, der er sigtet for at have bistået whistlebloweren Chelsea Manning i at have tilegnet sig fortrolige militære dokumenter, som blandt andet beskriver USA's krigsindsats i Irak og Afghanistan og offentliggjort dem gennem Wikileaks i 2010.